Man kritiek ná hartaanval op motorfietsArgieffoto ŉ Man is in ŉ kritieke maar stabiele toestand nadat hy Woensdag in Roodepoort, Gauteng, van sy motorfiets afgeval het toe hy ŉ hartaanval gekry het. Russel Meiring, ŉ woordvoerder van ER24, het gesê die man het by die kruising van Weslake- en Captainstraat van sy motorfiets afgeval. “Die motorfietsryer is aan die kant van die pad gevind,” het hy gesê. “Die man is gelukkig nie beseer toe hy geval het nie, maar hy het geen tekens van lewe getoon nie. Paramedici het vir 15 minute kardio­­-pulminêre resussitasie toegepas tot die man weer ŉ pols gehad het.” Hy is daarna met ŉ ambulans na ŉ nabygeleë hospitaal geneem vir verdere behandeling en waarneming. Dit is nie bekend hoe oud die man is nie.